# Juan de la Cruz Ramos Cano

Juan de la Cruz Ramos Cano, conegut simplement com a Juande Ramos (Pedro Muñoz, Ciudad Real, 25 de setembre de 1954) és un futbolista retirat i entrenador de futbol.

## Trajectòria esportiva

Va començar a jugar al futbol a l'Elx CF on jugava com a defensa central, arribant a jugar tres partits a Primera divisió. Després va jugar a l'Alacant CF, l'Eldense, el CD Linares i el CD Alcoià, fins que una greu lesió al genoll va fer que es retirés del futbol amb 28 anys.
Com a entrenador, va començar a dirigir les categories inferiors el 1990, vuit anys després de retirar-se com a futbolista. Va dirigir l'Il·licità de Tercera Divisió durant la temporada 1991/92, entrenant posteriorment a l'CE Alcoià de Segona B, entre 1992 i 1994, d'on va fitxar pel Llevant UE. Amb l'equip granota va aconseguir disputar la promoció a Segona divisió, on entrenaria la temporada següent, però dirigint al CD Logroñés, amb el qual pujà a Primera divisió. Aquest èxit li va permetre fitxar pel filial del FC Barcelona, amb el qual va baixar a Segona Divisió B la temporada 1996-97. A la temporada següent fitxà per la UE Lleida.
Va tornar a aconseguir l'ascens a Primera amb el Rayo Vallecano, a la temporada 1998-99, aconseguint la permanència i arribant a disputar els quarts de final de la Copa de la UEFA del 2001 a la seva tercera temporada a l'entitat madrilenya.
La temporada 2001-02 va classificar al Reial Betis per a la Copa de la UEFA, a l'any que el Betis tornava a Primera. Després d'una breu estada a l'Espanyol, on va ser destituït a la cinquena jornada de la campanya 2002-03. L'any següent va fitxar pel Màlaga CF, que dirigí durant una temporada.
Després d'un any sense entrenar cap equip, l'entrenador castellanomanxec va fitxar pel Sevilla FC a la temporada 2005-06 on aconsegueix dues Copes de la UEFA, una Supercopa d'Europa, una Copa del Rei i la Supercopa d'Espanya de 2007. Aconsegueix també classificar l'equip andalús a la Lliga de Campions de la UEFA, i després d'una magnífica temporada, fitxa pel Tottenham Hotspur FC anglès.
El 24 de febrer de 2008, quatre mesos després d'arribar a Anglaterra, va guanyar la Copa de la Lliga, el primer títol de l'equip en nou anys. Els mals resultats al començament de la temporada 2008-09, així com el descontentament dels jugadors amb la disciplina i els hàbits alimentaris imposats per l'entrenador espanyol, van fer que l'acomiadessin el 26 d'octubre de 2008.
El 9 de desembre de 2008, Juande Ramos va substituir a Bernd Schuster al capdavant de l'equip tècnic del Reial Madrid CF, exercint el càrrec fins al juny del 2009, quan va ser substituït per Manuel Pellegrini.

## Palmarès
### Com a entrenador

CD Logroñés
* Segona Divisió
** Subcampió (1): 1995–96
Rayo Vallecano
* Segona Divisió
** Promoció (1): 1998–99
Sevilla FC
* Copa de la UEFA
** Campió (2): 2005-06, 2006-07
* Supercopa d'Europa
** Campió (1): 2006
** Subcampió (1): 2007
* Copa del Rei
** Campió (1): 2006-07
* Supercopa d'Espanya
** Campió (1): 2007
Tottenham Hotspur FC
* Copa de la Lliga
** Campió (1): 2007-08

### Individual

* Trofeu Miguel Muñoz
** Campió (1): 2006-2007

## Estadístiques com a entrenador

| Equip | País | Des de | Fins a | Dades | Dades | Dades | Dades | Dades |
| Equip | País | Des de | Fins a | Jugats | G | E | P | % Guanyats |
| Reial Madrid | | 9 de desembre 2008 | 1 de juny 2009 | 24 | 17 | 1 | 6 | 70.83 |
| Tottenham Hotspur FC | | 27 d'octubre 2007 | 25 d'octubre 2008 | 54 | 21 | 16 | 17 | 38.89 |
| Sevilla FC | | 1 de juliol 2005 | 26 d'octubre 2007 | 133 | 75 | 28 | 30 | 56.39 |
| Málaga CF | | 1 de juliol 2003 | 30 de juny 2004 | 38 | 15 | 6 | 17 | 39.47 |
| RCD Espanyol | | 1 de juliol 2002 | setembre 2002 | 5 | 0 | 1 | 4 | 0 |
| Reial Betis | | 1 de juliol 2001 | 30 de juny 2002 | 38 | 15 | 14 | 9 | 39.47 |
| Rayo Vallecano | | 1998 | 2001 | 118 | 44 | 34 | 40 | 37.29 |
| UE Lleida | | 1997 | 1998 | 42 | 18 | 9 | 15 | 42.86 |
| FC Barcelona B | | 1996 | 1997 | 38 | 7 | 13 | 18 | 18.42 |
| CD Logroñés | | 1995 | 1996 | 38 | 20 | 9 | 9 | 52.63 |
| Llevant UE | | 1994 | 1995 | 44 | 23 | 14 | 7 | 52.27 |
| CD Alcoià | | 1992 | 1994 | 76 | 24 | 26 | 26 | 31.58 |
| Total | Total | Total | Total | 624 | 262 | 170 | 192 | 41.99 |

## Referències

* ↑ «Bernd Schuster resigns; Juande Ramos steps in as coach». Reial Madrid C. F., 09-12-2008 [Consulta: 9 desembre 2008].
* ↑ «Estadístiques com a entrenador». Soccerbase [Consulta: 26 novembre 2007]. Arxivat 2007-11-02 a Wayback Machine. «Còpia arxivada». Arxivat de l'original el 2007-11-02. [Consulta: 9 desembre 2008].

## Enllaços externs

* Web oficial de Juande Ramos (castellà) (anglès)
* Estadístiques a Primera Divisió com a jugador - LFP (castellà)
* Lo más curioso de Juande - Web oficial del Real Madrid (castellà)